《清风十韵》
宋代·刘筠

阊阖重门启，飞帘别馆深。
歊蒸全已却，雅兴可能任。
云起汾河全，旌摇楚国心。
过箫添爽籁，拂野荡层阴。
夕劲淮阳桂，晨凄越鄂衾。
登高从落帽，安寝任吹襟。
珠网疏难掩，铜铸冷易侵。
急翻池上叶，遥送月前砧。
舞袖更回态，歌梁极绪音。
最怜鵰鹗意，瞬息度千岑。

作者简介：（971—1031）宋大名人，字子仪。真宗咸平元年进士。杨亿试选人校太清楼书，擢第一，以大理评事为秘阁校理，预修图经及《册府元龟》。真宗、仁宗两朝，屡知制诰及知贡举，预修国史。尝拒草丁谓复相位制。官至翰林学士承旨兼龙图阁直学士，终知庐州。工诗，与杨亿时号“杨刘”。与杨亿、钱惟演等合编《西昆酬唱集》，后世称“西昆体”。有《刑法叙略》、《册府应言》、《玉堂集》等。